b'\n_START_ARTICLE_\nDaniil Drat\xc5\xa1evski\n_START_PARAGRAPH_\nDaniil Vasiljevit\xc5\xa1 Drat\xc5\xa1evski (ven. \xd0\x94\xd0\xb0\xd0\xbd\xd0\xb8\xd0\xb8\xd0\xbb \xd0\x92\xd0\xb0\xd1\x81\xd0\xb8\xd0\xbb\xd1\x8c\xd0\xb5\xd0\xb2\xd0\xb8\xd1\x87 \xd0\x94\xd1\x80\xd0\xb0\xd1\x87\xd0\xb5\xd0\xb2\xd1\x81\xd0\xba\xd0\xb8\xd0\xb9; 29. maaliskuuta 1858 \xe2\x80\x93 1918) oli ven\xc3\xa4l\xc3\xa4inen kenraalimajuri, joka toimi Pietarin kaupunginp\xc3\xa4\xc3\xa4llikk\xc3\xb6n\xc3\xa4 (gradonat\xc5\xa1alnik) vuosina 1907\xe2\x80\x931914. H\xc3\xa4n oli my\xc3\xb6s Suomen valtionrautateiden p\xc3\xa4\xc3\xa4johtaja ensimm\xc3\xa4isen sortokauden aikana vuosina 1903\xe2\x80\x931905._NEWLINE_Drat\xc5\xa1evski valmistui Konstantinin tykist\xc3\xb6koulusta vuonna 1876 ja osallistui Turkin sotaan 1877\xe2\x80\x931878. H\xc3\xa4n sai luutnantin arvon 1879. Suoritettuaan Nikolain yleisesikunta-akatemian vuonna 1887 Drat\xc5\xa1evski sai kapteenin arvon ja toimi sen j\xc3\xa4lkeen esikuntateht\xc3\xa4viss\xc3\xa4. H\xc3\xa4net ylennettiin everstiluutnantiksi 1892 ja everstiksi 1898. Marraskuussa 1898 Drat\xc5\xa1evski siirrettiin Suomen sotilaspiirin esikuntaan, jossa h\xc3\xa4nen vastuualueeseensa kuuluivat Suomen rautateill\xc3\xa4 tapahtuvat joukkojensiirrot. H\xc3\xa4net nimitettiin Suomen Rautatiehallituksen p\xc3\xa4\xc3\xa4johtajaksi Georg Str\xc3\xb6mbergin seuraajana syyskuussa 1903. Drat\xc5\xa1evski joutui eroamaan suurlakon j\xc3\xa4lkeen joulukuun 1905 lopussa. H\xc3\xa4net ylennettiin vuonna 1905 kenraalimajuriksi._NEWLINE_Drat\xc5\xa1evski oli tammikuusta 1906 tammikuuhun 1907 Donin Rostovin kaupunginp\xc3\xa4\xc3\xa4llikk\xc3\xb6n\xc3\xa4, mink\xc3\xa4 j\xc3\xa4lkeen h\xc3\xa4n siirtyi vastaavaan teht\xc3\xa4v\xc3\xa4\xc3\xa4n Pietariin. Drat\xc5\xa1evski johti Pietarin hallintoa seitsem\xc3\xa4n vuotta ja osallistui aktiivisesti kaupunkisuunnitteluun. H\xc3\xa4nen aikanaan muun muassa katuja kivettiin, kunnallinen raitiotieverkko sek\xc3\xa4 bussiliikenne otettiin k\xc3\xa4ytt\xc3\xb6\xc3\xb6n ja vesijohtoverkko ulotettiin Suureen- ja Pieneen-Ohtaan sek\xc3\xa4 Ristisaarelle. Raporteissaan keisarille Drat\xc5\xa1evski kiinnitti huomiota p\xc3\xa4\xc3\xa4kaupungin moraalisiin ja ymp\xc3\xa4rist\xc3\xb6ongelmiin. Drat\xc5\xa1evski erotettiin hein\xc3\xa4kuussa 1914 ja seuraavana vuonna h\xc3\xa4n joutui oikeuteen syytettyn\xc3\xa4 julkisten varojen kavalluksesta. H\xc3\xa4net todettiin syylliseksi ja tuomittiin vankeuteen, mutta jutun k\xc3\xa4sittely jatkui vallankumouksen puhkeamiseen saakka. Drat\xc5\xa1evski kuoli vuonna 1918, mutta tarkkaa kuolinaikaa, -paikkaa ja -tapaa ei tiedet\xc3\xa4.'